ร้านนี้เราเดินผ่านบ่อยค่ะ สิ่งที่ดึงดูดเลยคือกับข้าวในหม้อที่อยู่หน้าร้าน สีสันแต่ละอย่างน่าทานมากๆ แต่เราอิ่มแล้วทุกที วันนี้มาหาข้าวกลางวันว่าจะซื้อไปทานที่บ้านกับคุณพี่สาวค่ะ แต่ก็ได้เป็นกระเพาะปลามาแทน

-บรรยากาศ-
ทางร้านตัวกับข้าวใส่หม้อจัดเรียงไว้ด้านหน้าร้าน อุ่นร้อนๆเลยค่ะ ด้านในร้านมีที่นั่งสบายๆให้นั่งทานด้วย

-เมนูของทางร้าน-
กับข้าวพวกปลาต้ม จับฉ่าย ต้มหน่อไม้จีน กานาฉ่าย รวมถึงเปาะเปี๊ยะที่ทอดร้อนๆหน้าร้าน และกระเพาะปลา

-เมนูที่ได้ทาน-
"กระเพาะปลา" ต้องบอกว่าเมนูกระเพาะปลาที่หาทานได้ชามละ 40-50 บาทหาค่อนข้างยากมากในเยาวราชค่ะ ขั้นต่ำที่เคยหาทานกับเพื่อนก็ 100 บาท ทีนี้พออี๊เจ้าของร้านถามเราว่าใส่เป่าฮื้อมั๊ย เราตอบไปแบบอัตโนมัติเลยค่ะ "ไม่ค่ะ" ถามอีกใส่ปูมั๊ย คำตอบของเราคือ "ไม่ค่ะ" อีกเช่นเคย คือเห็นทางร้านติดป้ายว่ากระเพาะปลาราคา 50-60 บาท แต่กลัวใส่ไปใส่มาจะเป็น 200 บาทแทน สุดท้ายอี๊เค้าบอกเอา 50 หรือ 60 บาท เราเลยเห็นว่าทานกัน 2 คนเลยสั่งไป 60 บาท อี๊ีเค้าบอกงั้นใส่ปู

เพราะราคาใส่ปูคือ 60 บาท ใส่เป่าฮื้อคือ 70 บาท พออี๊เค้าอธิบายรู้สึกเราแล้วดีใจอย่างบอกไม่ถูกที่กระเพาะปลาแบบใส่เป่าฮื้อไม่ได้แพงอย่างที่เราคิด ความต่างของร้านนี้ไม่ใช่แค่ราคา แต่เป็นลูกชิ้นปลาที่ทางร้านใส่แทนไข่นกกระทา เพราะอี๊คนขายบอกช่วงนี้มีข่าวไข่หวัดนก ไม่อยากให้ลูกค้าทาน โอ้วววว...รักอี๊ขึ้นมาเลยค่ะ แกบอกพอมีข่าวเลยลองเปลี่ยนเป็นลูกชิ้น ลูกค้าทานเกลี้ยงเลย

มาที่รสชาติค่ะ ตัวน้ำซุปกระเพาะปลารสกลมกลมแบบไม่ต้องปรุงเลย หวาน เค็ม หอมน้ำซุป กระเพาะปลานุ่มกำลังทาน ปูไม่ใช่ชิ้นใหญ่ แต่คือเนื้อปูที่มาให้เห็น และลูกชิ้นปลากลมเนื้อนุ่มๆเด้งๆ ใช้ได้เลยค่ะ

-การบริการ-
อี๊เจ้าของร้านน่ารักค่ะ ยิ้มแย้ม ไม่ดุเลย

-การเดินทาง-
ร้านอยู่ในซอยแปลงนาม ตรงข้ามเยื้องๆกับวัดญวณ

-ที่จอดรถ-
ไม่มีที่จอดรถ

KiMCHi WaSaBi
12/08/2017